Jammerbugt Kommune har siden 1. november tilbudt de ansatte at komme med i en sundhedsordning. Tilslutningen er så stor, at kommunen nu må udvide kapaciteten.

Behandling hos en fysioterapeut, kiropraktor eller massør for 45 kroner om måneden. Det er tilbuddet til de kommunalt ansatte fra Jammerbugt Kommune. 900 ud af kommunens 3200 ansatte har allerede sagt ja tak til ordningen. - Det er så stor en succes allerede nu, selvom vi kun har været i gang siden 1. november. Vi begyndte med at have 80 behandlinger om ugen, men vi er nødt til nu at udvide, så vi får 140 behandlinger om ugen, siger Kimma Thomsen, som er afdelingsleder i kommunens sundhedsafdeling til TV2/Nord. Jammerbugt Kommune støtter projektet med 750.000 kroner om året. - Vi gør det her for at pleje vores medarbejdere og dermed være en attraktiv arbejdsplads, siger Kimma Thomsen.